Sammendrag: Mitsem, Rieber-Mohn, Gussgard, Flock og GjølstadTidligere ustraffet mann, født i 1976, ble i lagmannsretten idømt fengsel i ett år og tre måneder for salg ved én anledning av 17,5 gram heroin. I tingretten var straffen satt til fengsel i tre år, men tingretten hadde funnet det bevist at domfelte hadde solgt til sammen mellom 60 og 80 gram.Påtalemyndighetens anke til skjerpelse av straffen ble tatt til følge. I de senere år er det skjedd en lempning av reaksjonsnivået for narkotikaforbrytelser som dreier seg om kjøp eller oppbevaring for egen bruk og ikke primært med sikte på spredning av stoffet. Domfelte var imidlertid ikke selv misbruker, og salget skjedde ut fra et rent profittmotiv. Straffen ble satt til fengsel i ett år og åtte måneder.

NORGES HØYESTERETT
Den 6. februar 2004 avsa Høyesterett dom i
HR-2004-00263-A, (sak nr. 2003/1465), straffesak, anke,
Den offentlige påtalemyndighet (statsadvokat Tormod Haugnes)
mot
A (advokat Berit Reiss-Andersen)
S T E M M E G I V N I N G :
(1) Dommer Mitsem: Stavanger tingrett avsa 11. april 2003 dom med slik domsslutning:
”1. A, født 00.00.1976, dømmes for overtredelse av straffeloven § 162, 1. og 2. ledd
jfr. 5. ledd, til en straff av fengsel i 3 – tre – år, hvorfra går 20 – tyve – dager
for utholdt varetekt.
2. A, født 00.00.1976, dømmes til å tåle inndragning av beslaglagte penger kr.
90.800 – kronernittitusenåttehundre – jfr. straffeloven § 34 og § 34 a.
3. Saksomkostninger idømmes ikke.”
(2) Domfelte anket dommen til Gulating lagmannsrett. Anken gjaldt bevisbedømmelsen
under skyldspørsmålet og inndragningen. Gulating lagmannsrett avsa 7. oktober 2003
dom med slik domsslutning:
”1. A, født 00.00.1976, dømmes for overtredelse av straffeloven § 162, 1 ledd og 2
ledd, jf 5 ledd, til en straff av fengsel i 1 –ett– år og 3 –tre– måneder, hvorfra
går 30 – tredve – dager for utholdt varetekt.
2. A, født 00.00.1976, dømmes til å tåle inndragning av beslaglagte penger kr.
20.100 – kronertyvetusenetthundre – jf straffeloven §§ 37 d og 34.
3. Saksomkostninger idømmes ikke.”
(3) Et mindretall, to av meddommerne, mente straffen burde settes til fengsel i ett år og seks
måneder. Jeg legger til at mens tingretten fant det bevist at domfelte ved flere anledninger

2
hadde solgt til sammen mellom 60 og 80 gram heroin, la lagmannsretten – som jeg
kommer tilbake til – til grunn at det dreide seg om ett salg og at omfanget var mindre.
(4) Rogaland statsadvokatembeter har anket til skjerpelse av straffen.
(5) Jeg er kommet til at anken må tas til følge.
(6) Domfelte er født i Irak, men kom til Norge i 1992 og ble norsk statsborger i oktober 2002.
Han er uføretrygdet, bidragspliktig til to barn og er ikke tidligere straffet.
(7) Den påankede dommen gjelder overdragelse ved én anledning av ca. 17,5 gram heroin.
Stoffet hadde en renhetsgrad på ca. 46 %, som er innenfor normalnivået. Salget skjedde til
en tung narkotikamisbruker. Det representerte i utgangspunktet en ytterligere
spredningsfare, men domfelte og kjøperen ble umiddelbart pågrepet. Salgssummen på
kr 20 100 er inndratt, jf. punkt 2 i lagmannsrettens domsslutning.
(8) Det følger av de senere års straffutmålingspraksis at det er skjedd en lempning av
reaksjonsnivået for narkotikaforbrytelser som dreier seg om kjøp eller oppbevaring for
egen bruk og ikke primært med sikte på spredning av stoffet. Domfelte i denne saken er
imidlertid ikke selv misbruker av narkotika, og salget skjedde ut fra et rent profittmotiv.
Det foreligger ingen omstendigheter som kan trekke i formildende retning.
(9) Jeg er etter dette kommet til at straffen bør settes til fengsel i ett år og åtte måneder.
(10) Jeg stemmer for denne
D O M :
I lagmannsrettens dom gjøres den endring at straffen settes til fengsel i 1 – ett – år og
8 – åtte – måneder.
(11) Dommer Rieber-Mohn: Jeg er i det vesentlige og i resultatet enig med
førstvoterende.
(12) Dommer Gussgard: Likeså.
(13) Dommer Flock: Likeså.
(14) Dommer Gjølstad: Likeså.
(15) Etter stemmegivningen avsa Høyesterett denne
D O M :
I lagmannsrettens dom gjøres den endring at straffen settes til fengsel i 1 – ett – år og
8 – åtte – måneder.